**HOTĂRÎRE**

nr. \_\_\_\_ din \_\_\_\_\_\_\_\_\_\_\_ 2015

Cu privire la aprobarea Reglementării tehnice privind introducerea pe piață a brichetelor care prezintă caracteristici de siguranța pentru copii si interzicerea introducerii pe piață a brichetelor fantezie \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În vederea executării prevederilor Legii nr. 422-XVI din 22 decembrie 2006 privind securitatea generală a produselor (Monitorul Oficial al Republicii Moldova, 2007, nr.36-38, art.145) și Legii nr.\_\_\_ din \_\_\_2015 privind supravegherea pieței (Monitorul Oficial al Republicii Moldova, 2015, nr.\_\_, art.\_\_),

Guvernul HOTĂRĂŞTE:

**1.** Se aprobă Reglementarea tehnică privind introducerea pe piață a brichetelor care prezintă caracteristici de siguranța pentru copii si interzicerea introducerii pe piață a brichetelor fantezie (se anexează).

**2.** Prezenta hotărîre se publică în Monitorul Oficial al Republicii Moldova şi intră în vigoare la 10 luni de la data publicării.

3. Ministerul Economiei va elabora şi aproba lista standardelor conexe şi planul de implementare a Reglementării tehnice privind introducerea pe piață a brichetelor care prezintă caracteristici de siguranța pentru copii si interzicerea introducerii pe piață a brichetelor fantezie, în termen de 6 luni de la data publicării.

**4.**Controlul asupra executării prezentei hotărîri se pune în sarcina Ministerului Economiei.

|  |  |
| --- | --- |
| **PRIM-MINISTRU** | **Chiril GABURICI** |
| **Contrasemnează:** |  |
| **Viceprim-ministru,**  **ministru al economiei** | **Stephane Cristophe BRIDE** |

Anexă

la Hotărîrea Guvernului

nr.\_\_ din \_\_\_\_ 2015

**REGLEMENTAREA TEHNICĂ**

privind introducerea pe piață a brichetelor care prezintă caracteristici de siguranța pentru copii si interzicerea introducerii pe piață a brichetelor fantezie

Reglementarea tehnică transpune Decizia nr. 61/2014 de prelungire a valabilităţii Deciziei 2006/502/CE, prin care se solicită statelor membre să adopte măsuri prin care să se asigure că doar brichetele care prezintă caracteristici de siguranţă pentru copii sunt puse pe piaţă şi să interzică punerea pe piaţă a brichetelor fantezie, publicată în Jurnalul Oficial al Uniunii Europene nr. L 99 din 14 aprilie 2007, adoptată la data de 12 aprilie 2007,

Capitolul I

DISPOZIŢII GENERALE

**1.** Reglementarea tehnică privind introducerea pe piață a brichetelor care prezintă caracteristici de siguranța pentru copii si interzicerea introducerii pe piață a brichetelor fantezie (în continuare – Reglementarea tehnică) stabileşte cerinţele care trebuie să satisfacă brichetele în vederea introducerii şi/sau punerii la dispoziţie pe piaţă pentru a asigura un nivel ridicat de protecţie a intereselor publice, cum ar fi sănătatea şi siguranţa persoanelor.

**2.** Prezenta Reglementare tehnică se aplică brichetelor care, la introducerea lor pe piaţă, sînt noi, fiind fabricate de un producător înregistrat pe teritoriul Republicii Moldova, precum şi brichetelor importate.

**3.** În sensul prezentei Reglementări tehnice se utilizează noţiunile „*producător*”, „*importator*”, „*distribuitor*”, „*introducere pe piaţă*”, „*punere la dispoziţie pe piaţă*” definite în Legea nr. 235 din 1 decembrie 2011 privind activităţile de acreditare şi de evaluare a conformităţii, noţiunile „*retragere*” definite în Legea nr. 422-XVI din 22 decembrie 2006 privind securitatea generală a produselor.

**4.** În sensul prezentei Reglementări tehnice, se definesc următoarele noţiuni:

*brichetă -* înseamnă un dispozitiv de producere a flăcării, operat manual, care foloseşte combustibil, utilizat în mod normal pentru aprinderea deliberată, în special, a ţigărilor, trabucurilor şi a pipelor, dar care poate fi utilizat în mod previzibil la aprinderea unor materiale, cum ar fi hîrtia, fitilurile, lumînările şi felinarele, fabricat cu un rezervor integrat cu combustibil, care se poate reîncărca sau nu.

*brichetă fantezie -* înseamnă orice brichetă definită la pct. 3.2 a standardului SM SR EN 13869:2002+A1:2014 „Brichete. Rezistența la acțiunea copiilor. Cerințe de securitate și metode de încercări.”;

*brichetă care prezintă caracteristici de siguranţă pentru copii -*înseamnă bricheta proiectată şi fabricată în aşa fel încît să nu poată fi operată de copii mai mici de 51 de luni în condiţii normale sau rezonabil previzibile de utilizare datorită, de exemplu, forţei necesare de a opera bricheta, designului, sistemului de protecţie a mecanismului său de aprindere sau complexităţii fazelor de operare necesare aprinderii brichetei. Se consideră că prezintă caracteristici de siguranţă pentru copii:

a) bricheta care este conformă cu standardul naţional SM SR EN 13869:2002+A1:2014 „Brichete. Rezistența la acțiunea copiilor. Cerințe de securitate și metode de încercări”, în măsura în care specificaţiile, altele decît cele de la pct. 3.1, 3.4 şi 5.2.3 ale standardului sus-menţionat, sunt aplicabile;

b) bricheta care este conformă cu reglementările relevante ale ţărilor care nu sunt membre ale Uniunii Europene, în care cerinţele de a prezenta caracteristici de siguranţă pentru copii, echivalente cu cele stabilite prin prezenta Reglementare tehnică, sunt în vigoare;

*model de brichetă -* înseamnă brichete de la acelaşi producător care nu diferă, în ceea ce priveşte designul sau alte caracteristici, în vreun fel care ar putea afecta caracteristicile de siguranţă pentru copii;

*test privind caracteristicile de siguranţă pentru copii -* înseamnă un test sistematic al caracteristicilor de siguranţă pentru copii ale unui model dat de brichetă, pe o mostră a brichetelor analizate, în particular teste realizate în concordanţă cu standardul naţional SM SR EN 13869:2002+A1:2014 „Brichete. Rezistența la acțiunea copiilor. Cerințe de securitate și metode de încercări”, în măsura în care specificaţiile, altele decît cele de la pct. 3.1, 3.4 şi 5.2.3 ale standardului, sunt aplicabile sau în concordanţă cu cerinţele de testare ale reglementărilor relevante din ţările care nu sunt membre ale Uniunii Europene, în care cerinţele de securitate echivalente celor stabilite prin prezenta Reglementare tehnică sunt în vigoare;

*declaraţie de conformitate -* o declaraţie ce trebuie să însoţească fiecare unitate de transport al produsului şi să fie furnizată fiecărui distribuitor sau vînzător căruia produsul îi este vîndut ori livrat de producător. Declaraţia trebuie să specifice:

a) că produsul este conform cu standardul naţional SM SR EN 13869:2002+A1:2014 „Brichete. Rezistența la acțiunea copiilor. Cerințe de securitate și metode de încercări”;

b) numele şi adresa producătorului;

c) perioada (perioadele), care să nu depăşească 31 de zile, în decursul căreia (cărora) brichetele au fost fabricate;

d) adresa locului de fabricaţie, dacă diferă de cea menţionată la lit. b);

*marcarea produselor -* în scopul asigurării trasabilităţii, producătorul trebuie să eticheteze fiecare brichetă cu următoarele informaţii, care pot fi în cod:

a) o identificare a perioadei, care să nu depăşească 31 de zile, în decursul căreia bricheta a fost fabricată;

b) o identificare a producătorului brichetei, în afară de cazul în care bricheta are o etichetă particulară. Dacă bricheta are o etichetă particulară, trebuie să aibă o marcă de cod sau altă etichetă care să permită vînzătorului brichetei să identifice producătorul, la cerere.

**5.** Toţi agenţi economici care intervin în lanţul de aprovizionare şi de distribuţie iau măsuri pentru a se asigura că pun la dispoziţie pe piaţă numai brichete care sînt în conformitate cu prezenta Reglementare tehnică.

**6.** Agenția pentru Protecția Consumatorilor (în continuare – autoritatea de supraveghere a pieţei) este autoritatea responsabilă pentru controlul respectării prezentei Reglementări tehnice.

Capitolul II

Domeniul de aplicare

**7.** Prezenta Reglementare tehnică se aplică brichetelor de unică folosință și brichetelor fantezie.

**8.** Fără a aduce prejudicii, interzicerii punerii pe piaţă a brichetelor fantezie, stabilită la pct.**12**, prevederile prezentei Reglementări tehnice nu se aplică brichetelor reîncărcabile pentru care producătorii furnizează, la cererea autorităţii de supraveghere a pieței, documentaţia necesară care să dovedească faptul că brichetele sunt proiectate, fabricate şi puse la dispoziție pe piaţă astfel încît să asigure o utilizare continuă sigură, conform aşteptărilor, pe o perioadă de funcţionare de cel puţin 5 ani, brichete ce pot fi reparate şi care îndeplinesc în totalitate următoarele cerinţe:

a) au garanţie scrisă de la producător pentru cel puţin 2 ani pentru fiecare brichetă;

b) au posibilitatea practică de a fi reparate şi reîncărcate în siguranţă pe întreaga perioadă de funcţionare, inclusiv, în special, un mecanism de aprindere reparabil;

c) părţile care nu sunt consumabile, dar este probabil să se uzeze ori să funcţioneze defectuos după perioada de garanţie, pot fi înlocuite ori reparate de un service post-vînzare specializat sau autorizat.

**9.** Începând cu data intrării în vigoare a prezentei Reglementări tehnice, vor fi introduse și puse la dispoziție pe piaţă doar brichetele care prezintă caracteristici de siguranţă pentru copii.

**10.** Începând cu data intrării în vigoare a prezentei Reglementări tehnice este interzisă introducerea și punerea la dispoziție pe piaţă a brichetelor fantezie.

**11.** Începând cu data de 15 martie 2016, doar brichetele care prezintă caracteristici de siguranţă pentru copii sunt furnizate consumatorilor.

**12.** Începând cu data de 15 martie 2016 este interzisă furnizarea brichetelor fantezie către consumatori.

Secţiunea a 3-a

**Cerinţe esenţiale și libera circulație**

**13.** Se consideră că bricheta de unica folosință prezintă caracteristici de siguranţă pentru copii, dacă este conformă cu:

a) standardul naţional SM SR EN 13869:2002+A1:2014 „Brichete. Rezistența la acțiunea copiilor. Cerințe de securitate și metode de încercări”, în măsura în care specificaţiile, altele decît cele de la pct. 3.1, 3.4 şi 5.2.3 ale standardului sus-menţionat, sunt aplicabile;

b) reglementările relevante ale ţărilor care nu sunt membre ale Uniunii Europene, în care cerinţele de a prezenta caracteristici de siguranţă pentru copii, echivalente cu cele stabilite prin prezenta Reglementare tehnică, sunt în vigoare;

**14.** Punerea la dispoziţie pe piaţă a brichetelor de unică folosință care sînt conforme cu prevederile prezentei Reglementări tehnice şi cu prevederile actelor legislative aplicabile nu poate fi interzisă, restrînsă sau împiedicată din considerentul siguranţei şi/sau inofensivităţii acestora.

Capitolul III

**Obligațiile producătorilor și distribuitorilor**

**15.** Ca o condiţie pentru introducerea pe piaţă a brichetelor, producătorii sunt obligaţi:

a) să păstreze şi să furnizeze fără întârziere, la cererea autorităţii de supraveghere a pieței, un raport de încercări privind caracteristicile de siguranţă pentru copii pentru fiecare model de brichete, cu mostre ale brichetelor modelului testat, certificând că brichetele din modelul respectiv, puse pe piaţă, prezintă caracteristici de siguranţă pentru copii;

b) să ateste, la cererea autorităţii de supraveghere a pieței, că toate brichetele din fiecare lot pus pe piaţă sunt conforme cu modelul testat şi să furnizeze, la cererea autorităţii de supraveghere a pieței, documentaţia privind programul de testare şi control care susţine atestarea;

c) să monitorizeze continuu conformitatea brichetelor produse cu soluţiile tehnice adoptate, pentru a asigura condiţiile ca acestea să prezinte caracteristici de siguranţă pentru copii, folosind metode de testare corespunzătoare, şi pentru a păstra la dispoziţia autorităţilor competente certificatele de producţie necesare pentru a arăta că toate brichetele au fost produse conform modelului testat;

d) să păstreze şi să furnizeze fără întârziere, la cererea autorităţii de supraveghere a pieței, un nou raport al testului privind caracteristicile de siguranţă pentru copii, dacă a fost făcută vreo schimbare asupra unui model de brichetă, care poate afecta nefavorabil capacitatea modelului de a satisface cerinţele prezentei Reglementări tehnice.

**16.** Distribuitorii sunt obligaţi să păstreze şi să furnizeze fără întârziere, la cererea autorităţii de supraveghere a pieței, documentaţia necesară identificării oricărui agent economic persoane care a furnizat brichetele ce au fost puse la dispoziție pe piaţă, în vederea asigurării trasabilităţii producătorului brichetelor pe întregul lanţ de distribuţie.

**17.** Brichetele pentru care producătorii şi distribuitorii nu furnizează documentaţia prevăzută la pct. **15** şi **16** în termenul-limită stabilit de autoritatea de supraveghere a pieței trebuie să fie retrase de pe piaţă.

Capitolul IV

Raportul de încercări

**18.** Rapoartele testelor privind caracteristicile de siguranţă pentru copii, prevăzute la pct. **15**, trebuie să cuprindă, în special:

a) numele, adresa şi locul principal de desfăşurare a activităţii producătorului, oriunde este situat, şi ale importatorului, dacă brichetele sunt importate;

b) o descriere completă a brichetei, care să includă mărimea, forma, greutatea, combustibilul utilizat, volumul combustibilului, mecanismul de aprindere şi dispozitivele de siguranţă, designul, soluţiile tehnice şi alte caracteristici care fac ca bricheta să prezinte caracteristici de siguranţă pentru copii, în concordanţă cu definiţiile şi cerinţele stabilite de prezenta Reglementare tehnică. Aceasta va include, în special, o descriere detaliată a tuturor dimensiunilor, cerinţelor de forţă sau a altor caracteristici care ar putea afecta caracteristicile de siguranţă pentru copii ale brichetelor, inclusiv toleranţele producătorului pentru fiecare dintre aceste caracteristici;

c) o descriere detaliată a testelor şi a rezultatelor obţinute, a datelor testelor, a locului în care s-au realizat testele, a identităţii organizaţiei care a realizat testele şi detalii despre calificarea şi competenţa acestor organizaţii de a realiza testele respective;

d) identificarea locului în care brichetele sunt sau au fost fabricate;

e) locul în care este păstrată documentaţia cerută prin prezenta Reglementare tehnică prezenta Reglementare tehnică;

f) referinţe ale acreditării sau recunoaşterii laboratorului de încercări.

**19.** Rapoarte ale testelor privind caracteristicile de siguranţă pentru copii, prevăzute la pct. **15**, trebuie să fie întocmite de oricare dintre:

a) laboratoarele de încercări acreditate pentru îndeplinirea cerinţelor SM SR EN ISO/CEI 17025:2006 „Cerinţe generale pentru competenţa laboratoarelor de încercări şi etalonări” sau de un membru al International Laboratory Accreditation Cooperation (ILAC) în ceea ce privește realizarea testelor privind caracteristicile de siguranţă pentru copii, sau de către cele altfel recunoscute de autoritatea competentă a unui stat membru UE pentru acest scop;

b) laboratoarele de încercări ale căror rapoarte ale testelor privind caracteristicile de siguranţă pentru copii sunt acceptate în ţările în care se aplică cerinţe echivalente cu cele stabilite prin prezenta Reglementare tehnică.

**20.** In scopul informării, o listă a laboratoarele de încercări prevăzute la pct.**19** lit. a) şi b) este publicată şi actualizată de Comisia Europeană.

Capitolul V

**SUPRAVEGHEREA PIEŢEI**

**21.** Supravegherea pieţei se efectuează conform cadrului legal privind supravegherea pieţei.

**22.** Începând cu data intrării în vigoare a prezentei Reglementări tehnice, organul vamal pune în liberă circulaţie brichetelor definite la pct. **4**, numai pe baza declaraţiei de conformitate prevăzute la pct.**4**, întocmite de producător, pe care importatorul trebuie să o anexeze în original la declaraţia vamală de punere în liberă circulaţie.

**23.** În cazul produselor importate din ţări terţe, dacă la controlul documentar sau fizic organul vamal are îndoieli cu privire la conformitatea brichetelor sau dacă importatorul nu prezintă declaraţia de conformitate prevăzută la pct. **22**, organul vamal suspendă punere în liberă circulaţie şi notifică în scris, de îndată, autoritatea de supraveghere a pieței.

**24.** Procedura aplicabilă în situaţia menționată la pct. **23** este cea prevăzută de Legea privind supravegherea pieței.

**Lista standardelor conexe la prezenta Reglementare tehnică:**

1. SM SR EN 13869:2002+A1:2014 „Brichete. Rezistența la acțiunea copiilor. Cerințe de securitate și metode de încercări”
2. SM SR EN ISO 9994:2012 Brichete. Specificaţii pentru securitate